የፌዴሬሽን ምክር ቤት አራተኛው የህዝብና ቤት ቆጠራ እንዲራዘም የውሳኔ ሓሳብ አሳለፈ
አራተኛው የህዝብና ቤት ቆጠራ ለቀጣይ ዓመት እንዲራዘም የቀረበለትን የውሳኔ ሃሳብ የፌዴሬሽን ምክር ቤት በአብላጫ ድምጽ አጸደቀ።ምክር ቤቱ  የአምስተኛ የፓርላማ ዘመን ሶስተኛ ዓመት ሁለተኛ መደበኛ ሰብሰባውን እያካሄደ ነው።ምክር ቤቱ በትናንት የጠዋት ክፍለ ጊዜ አራተኛው የህዝብና ቤት ቆጠራ ለቀጣይ ዓመት እንዲራዘም የቀረበለትን የውሳኔ ሓሳብ  አጽድቋል።በ1997 ሊካሄድ የነበረው ሦስተኛው የህዝብና ቤት ቆጠራ ከነበረው ወቅታዊ ሁኔታ አኳያ በሁለቱ ምክር ቤቶች ውሳኔ እንደራዘም መደረጉ ይታወቃል።አራተኛው ህዝብና ቤት ቆጠራም አገሪቷ ከነበረችበት ወቅታዊ ችግር አኳያ በቂ ዝግጅት ባለመደረጉ እንዲራዘም መጠየቁ የተገለጸ ሲሆን፤ ምክር ቤቱ በሂደቱ ላይ ሰፊ ውይይት አድርጓል።የሦስተኛው የህዝብና ቤት ቆጠራ በተራዘመበት ሂደት ለምክር ቤቱ አባላት ቀርቧል። በዘንድሮ ሊካሄድ የታቀደው ህዝብና ቤት ቆጠራም በቀረበው ሂደት መሠረት እንዲራዘም ተጠይቋል።            "ሦስተኛው የህዝብና ቤቶች ቆጠራ የተራዘመበት ሂደት ህግ ሆኖ ባለመጽደቁ ይራዘም ከሚለው ውሳኔ በፊት ህገ መንግስቱ አንቀጽ 103 ንዑስ አንቀጽ አምስት ሊሻሻል ይገባል" ሲሉ የተከራከሩ የምክር ቤቱ አባላት ነበሩ።በሌላ በኩል ቁጥራቸው በዛ ያሉ የምክር ቤቱ አባላቶች የነበረው ሂደት በህዝብ ተወካዮች፣ በፌዴሬሽን እንዲሁም በክልል ምክር ቤቶች አብላጫ ድምጽ አግኝቶ እንደፀደቀ በማስታወስ የቀረበው ረቂቅ እንዲፀድቅ ተከራክረዋል ።ምክር ቤቱ በ90 ድጋፍ፣ በ10 ተቃውሞና በሶስት ድምጽ ተአቅቦ የቀረበውን የውሳኔ ሀሳብ አሳልፏል።የፌዴሬሽንና የህዝብ ተወካዮች ምክር ቤቶች ትናንት በተላለፈው የውሳኔ ሓሳብ ላይ ነገ በጋራ ተወያይተው ውሳኔው ይፀድቃል ተብሎ ይጠበቃል።ምክር ቤቱ  በትናንት ከሰዓት ውሎው የህገ መንግስት ትርጉምና የማንነት ጉዳይ ቋሚ ኮሚቴ፣ የዲሞክራሲያዊ አንድነትና የህገ መንግስት አስተምህሮ የሰላም ግንባታ ጉዳዮች ቋሚ ኮሚቴ፣ የበጀት ድጎማና የጋራ ገቢዎች ድልድል ጉዳይ ቋሚ ኮሚቴ የዘጠኝ ወር አፈፃፀም ላይ ተወያይቷል።(ኢዜአ)